Nikolajus Leskovas

Nikolajus Leskovas (, 1831 m. vasario 16 d. Gorochovo kaimas, dab. Oriolo sritis – 1895 m. kovo 5 d. Sankt Peterburgas) – rusų rašytojas, publicistas, dramaturgas.

Biografija 

1847–1849 m. dirbo Oriolo teismo tarnautoju. 1849–1860 m. Kijeve – valstybės ir privačių įstaigų tarnautojas, kaip laisvasis klausytojas lankė paskaitas Kijevo universitete. Nuo 1861 m. gyveno Sankt Peterburge.

Iš pradžių bendradarbiavo liberaliame žurnalo „Otečestvennye zapiski“, vėliau nuo revoliucinių demokratų nutolo ir iki 1874 m. savo kūrinius daugiausia spausdino konservatyviame žurnalo „Russkij vestnik“.

Kūryba 
Parašė realistinių apsakymų ir apysakų. Romanuose, apysakoje „Paslaptingas žmogus“ sukūrė neigiamus nihilistų paveikslus, satyriškai vaizdavo jų gyvenimą komunoje. Kituose kūriniuose (apsakymai „Kristus svečiuose pas valstietį“, 1881 m., „Žvėris“, 1883 m.) aukštino stačiatikių tikėjimą, kūrybiškus, tvirtą ir savitą charakterį turinčius žmones, priešpriešino jiems nihilistus, sukčius, naujuosius valstybės ir bažnyčios tarnautojus. Nuo 1875 m. nuo stačiatikių bažnyčios nutolo, palaikė protestantiškąją etiką ir L. Tolstojaus idėjas, naudodamasis liaudies anekdotais parašė satyros apybraižų apie stačiatikių dvasininkų hierarchų gyvenimą („Archijerėjų gyvenimo smulkmenos“, 1878 m., „Archijerėjų vizitai“, 1879 m., „Šventenybių šešėliai“, 1881 m.). Devinto – dešimto dešimtmečio kūryboje kritikavo Rusijos imperijos politinę sistemą, kaltino valdžią įvedus policinį valdymą. jo prozai būdingas legendos ir anekdoto derinimas, vaizdinga kalba.

Apysakos „Ledi Makbet iš Mcensko apskrities“ motyvais 1934 m. Dmitrijus Šostakovičius parašė operą, nauja operos redakcija – „Katerina Izmailova“ 1962 m. Lietuvių periodinėje spaudoje jo kūrybos vertimų pradėta skelbti 1927 m.

Bibliografija 

Romanai
 Nėra kur (Некуда), 1864 m.
 Likimo nuskriaustieji (Обойдённые), 1865 m.
 Saliečiai (Островитяне), 1866 m.
 Ant peilių (На ножах), 1871 m.
 Soborianai (Соборяне), romanas kronika, 1872 m.
 Prasta giminė (Захудалый род), 1874 m.
 Velnio lėlės (Чёртовы куклы), 1890 m.

Apysakos
 Vienos bobos gyvenimas (Житие одной бабы), 1863 m.
 Ledi Makbet iš Mcensko apskrities (Леди Макбет Мценского уезда), 1865 m.
 Paslaptingas žmogus (Загадочный человек), 1870 m.
 Įkūnytas angelas (Запечатленный ангел), 1873 m.
 Užburtas klajūnas (Очарованный странник), 1873 m.
 Pasaulio pakrašty (На краю света), 1875 m.
 Kairiarankis (Левша), 1883 m.
 Vakarotojai (Полунощники), 1891 m.

Apsakymai
 Avijautis (Овцебык), 1863 m.
 Administracinė gracija (Административная грация), par. 1893 m., išsp. 1934 m.
 Kiškio remizas (Заячий ремиз), par. 1894 m., išsp. 1917 m.

Pjesė
 Išeikvotojas (Расточитель), 1867 m.

Lietuvių kalba
 Rinktinės apysakos, Vilnius, 1951 m.
 Užburtas klajūnas, apysakų ir apsakymų rinktinė, Vilnius, 1975 m.

Literatūra 
 Лесков А. Н. Жизнь Николая Лескова. По его личным, семейным и несемейным записям и памятям: В 2 т. М., 1984.
 Волынский А. Л. Н. С. Лесков : [Крит. очерк]. Пб., 1923.
 Аннинский Л. А. Лесковское ожерелье. М., 1982; или: М., 1986.
 Столярова И. В. Лесков и Россия // Лесков Н. С. Полн. собр. соч.: В 30 т. М., 1996. Т.1. С. 7-100.
 Библиографический указатель литературы о Н. С. Лескове, 1917–1996. СПб., 2003.
 Н. С. Лесков : библиографический указатель, 1996–2006. Петрозаводск, 2006.

Šaltiniai 

Rusijos rašytojai
Rusijos dramaturgai